Der udbrød torsdag aften brand i en skorsten på Ruths Hotel i Skagen. Ingen personer var i fare ved branden, men der skete materiel skade.

Det luksuriøse Skagen-hotel Ruths Hotel måtte torsdag aften have besøg af Nordjyllands Beredskab. Der udbrød brand i en skorsten på hotellet, og brandfolkene måtte kæmpe med ilden i et par timer, før skorstensbranden var slukket. Det oplyser Ruths Hotel på Facebook. - Efter at Dannebrog er hejst ned, opdager vi en øget røgudvikling, og er med det samme klar over, at der er tale om en skorstensbrand. Brandvæsenet bliver tilkaldt klokken 20.01 og står herude i Gl. Skagen med otte frivillige og to brandbiler klokken 20.09, skriver Ruths Hotel i en statusopdatering. Beredskabet var altså hurtigt fremme ved hotellet, men flammerne var ikke uden videre til at få bugt med. - Der var dog tale om en ganske genstridig og kompliceret skorstensbrand, hvor det var svært at komme til ilden. De blev nødt til at "skubbe" ilden længere ned og kunne efter halvanden time begynde at flytte store mængder brændende sod og tjære ud gennem spjældet bag på pejsen, lyder det fra Ruths Hotel. Ingen personer kom til skade ved branden, hvor der dog skete materiel skade på hotellet.